LIETUVOS RESPUBLIKOS

VYRIAUSIASIS VALSTYBINIS DARBO INSPEKTORIUS

Į S A K Y M A S

DĖL LIETUVOS RESPUBLIKOS VALSTYBINĖS DARBO INSPEKCIJOS INFORMACIJOS APIE DARBDAVIŲ (JURIDINIŲ IR FIZINIŲ ASMENŲ) PADARYTUS TEISĖS PAŽEIDIMUS VIEŠINIMO TVARKOS APRAŠO PATVIRTINIMO

2024 m. birželio 26 d. Nr. EV-106

Vilnius

Vadovaudamasis Lietuvos Respublikos valstybinės darbo inspekcijos įstatymo 8 straipsnio 2 dalies 1 ir 6 punktais bei įgyvendindamas Lietuvos Respublikos valstybinės darbo inspekcijos įstatymo Nr. IX-1768 papildymo 132 straipsniu įstatymą Nr. XIV-2658:

1. T v i r t i n u Lietuvos Respublikos valstybinės darbo inspekcijos informacijos apie darbdavių (juridinių ir fizinių asmenų) padarytus teisės pažeidimus viešinimo tvarkos aprašą (pridedama).

2. N u s t a t a u, kad šio įsakymo 1 punktas įsigalioja 2024 m. liepos 1 d.

3. N u r o d a u:

3.1. Lietuvos Respublikos valstybinės darbo inspekcijos prie Socialinės apsaugos ir darbo ministerijos (toliau – VDI) Informacinių technologijų ir dokumentų valdymo skyriaus vedėjui organizuoti:

3.1.1. šio įsakymo paskelbimą Teisės aktų registre;

3.1.2. VDI informacijos apie darbdavių (juridinių ir fizinių asmenų) padarytus darbo teisės bei darbuotojų saugos ir sveikatos teisės aktų pažeidimus viešinimą VDI interneto svetainėje;

3.2. VDI skyrių vedėjams supažindinti vadovaujamo skyriaus darbo inspektorius ir kitus darbuotojus su šio įsakymo nuostatomis. Taip pat su šiuo įsakymu susipažinti Tarpinstitucinio bendradarbiavimo centro vadovui ir VDI atstovui šiame centre.

4. P a v e d u įsakymo vykdymo kontrolę VDI kancleriui.

Lietuvos Respublikos vyriausiojo

valstybinio darbo inspektoriaus pavaduotojas,

atliekantis Lietuvos Respublikos vyriausiojo

valstybinio darbo inspektoriaus funkcijas	Dalius Čeponas

PATVIRTINTA

Lietuvos Respublikos vyriausiojo

valstybinio darbo inspektoriaus

2024 m. birželio 26 d. įsakymu Nr. EV-106

LIETUVOS RESPUBLIKOS VALSTYBINĖS DARBO INSPEKCIJOS INFORMACIJOS APIE DARBDAVIŲ (JURIDINIŲ IR FIZINIŲ ASMENŲ) PADARYTUS TEISĖS PAŽEIDIMUS VIEŠINIMO TVARKOS APRAŠAS

I SKYRIUS

BENDROSIOS NUOSTATOS

1. Lietuvos Respublikos valstybinės darbo inspekcijos informacijos apie darbdavių (juridinių ir fizinių asmenų) padarytus teisės pažeidimus viešinimo tvarkos aprašas (toliau – Aprašas) nustato duomenų apie Lietuvos Respublikos valstybinės darbo inspekcijos prie Socialinės apsaugos ir darbo ministerijos (toliau – VDI) inspektorių surašytus administracinių nusižengimų ir Lietuvos Respublikos užimtumo įstatymo pažeidimų protokolus bei pagal šiuos protokolus priimtus nutarimus, taip pat apie nutarimus, VDI inspektorių priimtus pagal kitų priežiūros įstaigų pareigūnų surašytus protokolus, viešinimo šios inspekcijos interneto svetainėje tvarką.

2. VDI interneto svetainėje viešinami duomenys apie administracinių nusižengimų ir Lietuvos Respublikos užimtumo įstatymo pažeidimų protokolus bei pagal šiuos protokolus priimtus nutarimus, kai teisės aktų nustatyta tvarka ir terminais:

2.1. pagal administracinių nusižengimų protokolus, surašytus su administraciniu nurodymu, sumokama administraciniame nurodyme nustatyta bauda;

2.2. įsiteisėja nutarimai, priimti pagal administracinių nusižengimų ir Lietuvos Respublikos užimtumo įstatymo pažeidimų protokolus.

3. Aprašas parengtas vadovaujantis Lietuvos Respublikos valstybinės darbo inspekcijos įstatymo 132 straipsnio 1 dalies nuostatomis.

4. Apraše vartojamos sąvokos atitinka Lietuvos Respublikos valstybinės darbo inspekcijos įstatyme, Lietuvos Respublikos administracinių nusižengimų kodekse, Lietuvos Respublikos užimtumo įstatyme ir kituose teisės aktuose vartojamas sąvokas.

II SKYRIUS

DUOMENŲ VIEŠINIMO TVARKA

5. VDI interneto svetainėje viešinami šie duomenys apie darbdaviams – juridinio asmens vadovams ir kitiems atsakingiems asmenims pagal Lietuvos Respublikos administracinių nusižengimų kodekso atitinkamus straipsnius surašytus administracinių nusižengimų protokolus ir pagal šiuos protokolus priimtus nutarimus:

5.1. juridinio asmens kodas, teisinė forma, pavadinimas;

5.2. pažeistas (-i) Lietuvos Respublikos administracinių nusižengimų kodekso straipsnis
(-iai) ir šio (-ių) straipsnio (-ių) dalis (-ys).

6. VDI interneto svetainėje viešinami šie duomenys apie darbdaviams – fiziniams asmenims pagal Lietuvos Respublikos administracinių nusižengimų kodekso 95, 99 ir 100 straipsnius (arba tai vienas iš administracinio nusižengimo protokole, o jeigu pagal šį protokolą teisės aktų nustatytais atvejais priimamas nutarimas administracinio nusižengimo byloje, – šiame nutarime nurodytų straipsnių) surašytus protokolus ir pagal šiuos protokolus priimtus nutarimus:

6.1. darbdavio – fizinio asmens vardas, pavardė, gimimo metai;

6.2. pažeistas (-i) Lietuvos Respublikos administracinių nusižengimų kodekso straipsnis
(-iai) ir šio (-ių) straipsnio (-ių) dalis (-ys).

7. VDI interneto svetainėje viešinami šie duomenys apie darbdaviams – juridiniams asmenims pagal Lietuvos Respublikos užimtumo įstatymo atitinkamus straipsnius surašytus protokolus ir šiuos protokolus priimtus nutarimus:

7.1. juridinio asmens kodas, teisinė forma, pavadinimas;

7.2. pažeistas (-i) Lietuvos Respublikos užimtumo įstatymo straipsnis (-iai), šio straipsnio dalis (-ys) ir/ar punktas (-ai).

8. Prieš viešinant Aprašo 5-7 punktuose nurodytus duomenis VDI interneto svetainėje, taikomas 30 kalendorinių dienų, skaičiuojant nuo nuobaudos įsiteisinimo datos, laukimo laikotarpis.

9. Aprašo 8 punkte nurodytas 30 kalendorinių dienų laukimo laikotarpis skaičiuojamas nuo atitinkamos žymos apie baudos sumokėjimą ar nutarimo įsiteisėjimą atsiradimo VDI Darbo sąlygų darbo vietose nuolatinės stebėsenos informacinėje sistemoje (DSS IS).

10. Duomenys nekopijuojamu formatu viešinami VDI interneto svetainėje pasibaigus laukimo laikotarpiui, nurodytam Aprašo 8 ir 9 punktuose. Šie duomenys viešinami vienus metus nuo nuobaudos įsigaliojimo dienos, išskyrus Aprašo 11 ir 12 punktuose numatytus atvejus.

11. Duomenys apie nutarimus, priimtus pagal protokolus, surašytus už Lietuvos Respublikos užimtumo įstatymo 56 straipsnio 1 ir 7 dalių ir 561 straipsnio 1 dalies pažeidimus (arba tai vienas iš šiame nutarime nurodytų straipsnių ir/ar jų dalių), viešinami trejus metus nuo nutarimo įsiteisėjimo dienos.

12. Duomenys apie nutarimus, priimtus pagal protokolus, surašytus už Lietuvos Respublikos užimtumo įstatymo skirtingų straipsnių, sąlygojančių skirtingą duomenų viešinimo laikotarpį, pažeidimus, viešinami trejus metus nuo jų įsiteisėjimo dienos.

III SKYRIUS

BAIGIAMOSIOS NUOSTATOS

13. Lietuvos Respublikos valstybinės darbo inspekcijos įstatymo 132 straipsnyje bei Apraše nurodytų asmens duomenų tvarkymas vykdomas vadovaujantis Lietuvos Respublikos vyriausiojo valstybinio darbo inspektoriaus patvirtinto Asmens duomenų tvarkymo, saugojimo ir šių duomenų subjektų teisių įgyvendinimo Valstybinėje darbo inspekcijoje tvarkos aprašo nuostatomis.

14. VDI valstybės tarnautojų ir kitų darbuotojų veiksmai (neveikimas) ir sprendimai dėl VDI interneto svetainėje viešinamų duomenų gali būti skundžiami Lietuvos Respublikos vyriausiajam valstybiniam darbo inspektoriui arba Lietuvos Respublikos administracinių bylų teisenos įstatymo nustatyta tvarka administraciniam teismui. Skundas turi būti paduotas per vieną mėnesį nuo skundžiamų duomenų paviešinimo VDI interneto svetainėje ar pakitusių duomenų viešinimo nenutraukimo dienos.

15. Lietuvos Respublikos vyriausiojo valstybinio darbo inspektoriaus sprendimas per vieną mėnesį nuo šio sprendimo priėmimo dienos gali būti skundžiamas Lietuvos Respublikos administracinių bylų teisenos įstatymo nustatyta tvarka administraciniam teismui.

16. Kai dėl VDI kaltės VDI interneto svetainėje buvo paviešinti neteisingi duomenys, VDI specialistai privalo ištaisyti klaidą nedelsiant, ne vėliau, kaip per 5 darbo dienas, kai apie tai buvo sužinota.

____________________________